《偈七首》
宋代·释法泰

忆昔游方日，获得二种物。
一是金刚鎚，一是千圣骨。
持行宇宙中，气岸高突兀。
如是三十年，用之为准则。
而今年老矣，一物知何物。
掷下金刚鎚，击碎千圣骨。
抛向四衢道，不能更惜得。
任意过浮生，指南将作北。
呼龟以为鳖，唤豆以为粟。
从他明眼人，笑我无绳墨。

作者简介：释法泰，号佛性，俗姓李，汉州（今四川广汉）人。住鼎之德山，邵之西湖及谷山道吾，敕居潭州大沩。为南岳下十五世，圆悟克勤禅师法嗣。《嘉泰普灯录》卷一四、《五灯会元》卷一九有传。今录诗七十一首。